Toeris van staproete geredFoto: NSRI ŉ Franse toeris wat met vakansie in Suid-Afrika is, moes Woensdag van ŉ staproete in die Robberg-natuurreservaat naby Plettenbergbaai gered word nadat hy geval en sy been gebreek het. Robbie Gibson, adjunk-stasiebevelvoerder van die Nasionale Seereddingsinstituut (NSRI) in Plettenbergbaai, het gesê ŉ Chinese man het omstreeks 17:20 hulp ontbied nadat sy 53-jarige vriend op die staproete geval het. Die twee mans is met vakansie in Knysna. Foto: NSRI “Reddingswerkers van die NSRI en paramedici het op die noodroep gereageer en die beseerde man op die staproete gevind. Hy het sy regterbeen gebreek en spalke moes aan sy been vasgebind word voordat hy op ŉ draagbaar gelaai en uit die reservaat gedra is,” het Gibson gesê. Hy het gesê paramedici het die reddingswerkers in die parkeerterrein ontvang en die man per ambulans na die hospitaal geneem. “Hy sou daar ŉ operasie ondergaan, maar was in ŉ stabiele toestand na die hospitaal vervoer. Hy sal na verwagting ten volle herstel,” het hy gesê.